የኮሮና ቫይረስ ከተገኘባቸው መካከል የወጣቶች ቁጥር ከፍተኛ ነው
በሰለሞን ይመር በኢትዮጵያ የኮሮና ቫይረስ እንደተገኘባቸው በምርመራ ከተረጋገጠ ሰዎች መካከል ከፍተኛውን ቁጥር የሚይዙት፣ ወጣቶች እንደሆኑ የጤና ሚኒስቴር መረጃ ያሳያል፡፡ እስከ ረቡዕ ግንቦት 5 ቀን 2012 ዓ.ም. ድረስ ባለው ጊዜ  በኢትዮጵያ ከ45 ሺሕ በላይ ግለሰቦች በተደረገላቸው የላቦራቶሪ ምርመራ፣ 275 ሰዎች የኮሮና ቫይረስ ተገኝቶባቸዋል፡፡ ከእነዚህ ውስጥ 90 ያህሉ ዕድሜያቸው ከ15 እስከ 24 ዓመት ባለው ክልል ይመደባል፡፡ 75 ሰዎች ከ25 እስከ 34 ባለው የዕድሜ ክልል ውስጥ እንደሚገኙ፣ የጤና ሚኒስቴር መረጃ ያሳያል። የተጠቀሱት የዕድሜ ክልሎች በአንድ ላይ ሲደመሩ 165 ያህሉ ዕድሜያቸው ከ15 እስከ 34 ነው፡፡ እነዚህ ወጣቶች ትኩስ ኃይልና በዋና የኢኮኖሚና የልማት መስክ በሚመደበው የዕድሜ ክልል ላይ እንደሚወድቁ መረጃው ያሳያል።በሌላ በኩል ቫይረሱ ከተገኘባቸው ሰዎች መካከል 43 ያህሉ ከ35 እስከ 43 የዕድሜ ክልል ሲሆኑ፣ ከ45 እስከ 59 ባለው የዕድሜ ክልል ውስጥ 16 ይገኛሉ። 18 ያህሉ ደግሞ ዕድሜያቸው ከ60 በላይ እንደሆኑ ታውቋል። በኢትዮጵያ እስከ ተገለጸው ቀን ድረስ የኮሮና ቫይረስ የተገኘባቸው ሕፃናት ቁጥር ስምንት ነው፡፡ አንደኛው ሕፃን የአንድ ዓመት ዕድሜ ያለው ሲሆን፣ ቀሪዎቹ ሰባቱ ከአምስት እስከ 14 ባለው የዕድሜ ክልል ውስጥ ይገኛሉ።የጤና ሚኒስትሯ ዶ/ር ሊያ ታደሰ፣ የቫይረሱን ሥርጭት በተመለከተ ዕለታዊ መግለጫ በሚሰጡበት ወቅት በተለይ በኢትዮጵያ ቫይረሱ ከተገኘባቸው ሰዎች መካከል ከፍተኛውን ቁጥር የሚይዙት ወጣቶች መሆናቸውን ገልጸው፣ ቫይረሱ ወጣቶችን አያጠቃም በሚል የተሳሳተ መረጃ ምክንያት መዘናጋቶች መስተዋላቸውንም አውስተዋል። በኢትዮጵያ የኮሮና ቫይረስ ሥርጭት ትንተና ይህን እንደማያሳይና ቫይረሱ ከጨቅላ ሕፃናት እስከ አረጋውያን ያሉ ዜጎች ላይ መገኘቱን አስታውሰዋል። ከቅርብ ጊዜ ወዲህ ደግሞ የጉዞ ታሪክና በቫይረሱ ከተያዘ ሰው ጋር ንክኪ ሳይኖራቸው በቫይረሱ የተያዙ ሰዎች ቁጥር እየጨመረ በመምጣቱ፣ ዜጎች አስፈላጊውን ጥንቃቄ ማድረግ እንደሚገባቸው እየተነገረ ነው፡፡ ዓርብ ግንቦት 7 ቀን 2012 ዓ.ም. የጤና ሚኒስቴር ባወጣው ሪፖርት መሠረት፣ በ24 ሰዓት ውስጥ ምርመራ ከተደረገላቸው 3,707 ሰዎች 15 ሰዎች የኮሮና ቫይረስ ተገኝቶባቸዋል፡፡ እነሱም ከ17 እስከ 38 ዓመት የዕድሜ ክልል ውስጥ እንደሚገኙ ታውቋል፡፡ ሰባቱ የውጭ አገር ጉዞ ታሪክ ሲኖራቸው፣ ሰባቱ ደግሞ በበሽታው ከተያዘ ጋር ንክኪ ያላቸው መሆኑ ተገልጾ አንዱ ግን የጉዞ ታሪክም ሆነ ንክኪ እንደሌለው መገለጹ ይታወሳል፡፡የኮሮና ቫይረስ መከሰትን ተከትሎ በዓለም ላይ የድብርትና የጭንቀት ምልክቶች የሚታዩባቸው ሰዎች ቁጥር በየጊዜው እየጨመረ መሆኑን፣ ከወረርሽኙ በፊት ከነበረው አኃዝ በሦስት እጥፍ ከፍ ማለቱንም የዓለም የጤና ድርጅት ሰሞኑን ባወጣው መግለጫ  አስታውቋል። በመሆኑም መንግሥታት የዜጎቻቸውን የአዕምሮ ጤና ለመጠበቅ ከወረርሽኙ ጎን ለጎን ቅድሚያ ሰጥተው ሊሠሩ እንደሚገባ ተጠቁሟል፡፡